Twee dood in botsing buite PotchDie ongelukstoneel. (Foto: ER24) Twee mense is dood en nog drie beseer toe twee motors Saterdagaand reg van voor op die R54 buite Potchefstroom gebots het. Ineke van Huyssteen, woordvoerder van ER24, sê die ongeluk het sowat 10 km buite Potchefstroom in die rigting van Vereeniging gebeur. Paramedici het omstreeks 21:00 op die ongelukstoneel aangekom en die wrakke van die motors langs die pad aangetref. “By nadere ondersoek het paramedici die bestuurder van een van die motors in die wrak aangetref. Die passasier van hierdie voertuig het op die grond langs die voertuig gelê. Nie een van hulle het enige tekens van lewe getoon nie en is op die toneel dood verklaar,” sê Van Huyssteen. Die bestuurder van die ander voertuig is ook op die grond langs die voertuig aangetref met ernstige beserings. Hy is op die toneel behandel voordat hy na die provinsiale hospitaal in Potchefstroom gehaas is. Twee ander beseerdes het matige beserings opgedoen en is na die Mediclinic Potchefstroom geneem. Beamptes van die plaaslike munisipale brandweer- en reddingsdienste was op die toneel om te help om die oorledene se liggaam wat in die wrak vasgekeer was te bevry. Die botsing word deur die polisie ondersoek.